LAZDIJŲ RAJONO SAVIVALDYBĖS TARYBA

SPRENDIMAS

DĖL LAZDIJŲ RAJONO SAVIVALDYBĖS PRIEŠGAISRINĖS TARNYBOS STEIGIMO

2015 m. gruodžio 4 d. Nr. 5TS-247

Lazdijai

Vadovaudamasi Lietuvos Respublikos civilinio kodekso 2.60 straipsnio 1 dalimi, Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 4 straipsnio 3 dalimi, 5 straipsnio 3 ir 4 dalimis, 6 straipsnio 4 dalimi, Lietuvos Respublikos priešgaisrinės saugos įstatymo Nr. IX-1225 1, 2, 7, 9, 10, 11, 14, 16, 17, 18 straipsnių pakeitimo ir Įstatymo papildymo V-1 skyriumi įstatymo 2 straipsnio 2 dalimi ir 12 straipsnio 2 dalimi, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalimi, Valstybinėms (valstybės perduotoms savivaldybėms) funkcijoms atlikti lėšų apskaičiavimo metodikos, patvirtintos Lietuvos Respublikos vidaus reikalų ministro 2006 m. birželio 9 d. įsakymu Nr. 1V-218 „Dėl Valstybinėms (valstybės perduotoms savivaldybėms) funkcijoms atlikti lėšų apskaičiavimo metodikos patvirtinimo“, 14 punktu, Lazdijų rajono savivaldybės taryba nusprendžia:

1. Įsteigti Lazdijų rajono savivaldybės priešgaisrinę tarnybą, kurios teisinė forma – biudžetinė įstaiga, buveinė – Vilniaus g. 1, 67106 Lazdijai.

2. Patvirtinti Lazdijų rajono savivaldybės priešgaisrinės tarnybos nuostatus (pridedama).

3. Įgalioti A. Klėjų, Lazdijų rajono savivaldybės administracijos direktorių, pasirašyti Lazdijų rajono savivaldybės priešgaisrinės tarnybos nuostatus ir atlikti kitus veiksmus, susijusius su Lazdijų rajono savivaldybės priešgaisrinės tarnybos įregistravimu Juridinių asmenų registre.

4. Pavesti A. Klėjui, Lazdijų rajono savivaldybės administracijos direktoriui, teisės aktų nustatyta tvarka Juridinių asmenų registre įregistruoti Lazdijų rajono savivaldybės priešgaisrinę tarnybą ir jos nuostatus.

5. Nustatyti, kad:

5.1. Lazdijų rajono savivaldybės priešgaisrinės tarnybos steigimo tikslas – įsteigti įstaigą gaisrams gesinti, pirminiams žmonių ir turto gelbėjimo darbams atlikti ir savanorių ugniagesių veiklos organizatoriaus funkcijoms vykdyti;

5.2. Lazdijų rajono savivaldybės, kaip Lazdijų rajono savivaldybės priešgaisrinės tarnybos savininkės, turtines ir neturtines teises ir pareigas Lazdijų rajono savivaldybės priešgaisrinėje tarnyboje įgyvendina Lazdijų rajono savivaldybės taryba;

5.3. didžiausias leistinas Lazdijų rajono savivaldybės priešgaisrinės tarnybos pareigybių skaičius – 65.

Savivaldybės meras	Artūras Margelis

PATVIRTINTA

Lazdijų rajono savivaldybės tarybos

2015 m. gruodžio 4 d.

sprendimu Nr. 5TS-247

LAZDIJŲ RAJONO SAVIVALDYBĖS PRIEŠGAISRINĖS TARNYBOS

NUOSTATAI

I. BENDROJI DALIS

1. Lazdijų rajono savivaldybės priešgaisrinė tarnyba (toliau – Tarnyba) yra ribotos turtinės atsakomybės juridinis asmuo.

2. Tarnyba savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos biudžetinių įstaigų įstatymu ir kitais Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais.

3. Tarnyba yra juridinis asmuo, turintis ūkinį, finansinį, organizacinį ir teisinį savarankiškumą, savo antspaudą, kuriame įrašyta „Lazdijų rajono savivaldybės priešgaisrinė tarnyba“ ir „Biudžetinė įstaiga“, sąskaitas bankuose.

4. Tarnybos savininkė yra Lazdijų rajono savivaldybė. Tarnyba finansuojama iš Lazdijų rajono savivaldybės ir valstybės biudžetų.

5. Tarnybos savininko teises ir pareigas įgyvendinanti institucija – Lazdijų rajono savivaldybės taryba.

6. Tarnybos buveinės adresas: Vilniaus g. 1, 67106 Lazdijai.

7. Tarnybos teisinė forma – biudžetinė įstaiga.

8. Tarnybos finansiniai metai yra kalendoriniai metai. Tarnybos veiklos laikotarpis yra neribotas.

II. VEIKLOS TIKSLAI, POBŪDIS IR FUNKCIJOS

9. Tarnybos veiklos rūšys:

9.1. pagrindinė – priešgaisrinių tarnybų veikla (84.25);

9.2. sunkiasvorių variklinių transporto priemonių nuoma ir išperkamoji nuoma (77.12);

9.3. kitų, niekur kitur nepriskirtų, mašinų, įrangos ir materialinių vertybių nuoma ir išperkamoji nuoma (77.39).

10. Svarbiausi Tarnybos tikslai yra:

10.1. gesinti gaisrus ir atlikti pirminius žmonių ir turto gelbėjimo darbus, taip pat vykdyti savanorių ugniagesių veiklos organizatoriaus funkcijas;

10.2. vykdyti pirminius gelbėjimo darbus avarijų, katastrofų ir stichinių nelaimių atvejais;

10.3. teikti informaciją Lazdijų rajono savivaldybės gyventojams priešgaisrinės saugos klausimais.

11. Tarnyba vykdo priešgaisrinių tarnybų veiklą. Tarnybą sudaro administracija ir ugniagesių komandos.

12. Tarnyba, įgyvendindama savo tikslus ir uždavinius, atlieka šias funkcijas:

12.1. organizuoja ir kontroliuoja ugniagesių profesinį saugumą, atsako už darbų saugą ugniagesių komandose;

12.2. remdamasi Alytaus apskrities priešgaisrinės gelbėjimo valdybos rekomendacijomis, organizuoja ir vykdo ugniagesių komandų darbuotojų parengimą;

12.3. gesindama gaisrus bei atlikdama pirminius žmonių ir turto gelbėjimo darbus, bendradarbiauja su vietos savivaldos institucijomis, policija, kitomis tarnybomis, vykdo Alytaus apskrities priešgaisrinės gelbėjimo valdybos Lazdijų priešgaisrinės gelbėjimo tarnybos gaisro gesinimo ar gelbėjimo darbų vadovo nurodymus;

12.4. aiškina Lazdijų rajono savivaldybės gyventojams priešgaisrinių saugos taisyklių reikalavimus buityje ir moko gyventojus, kaip elgtis kilus gaisrui ir pirminių gaisro gesinimo veiksmų;

12.5. bendradarbiauja su Alytaus apskrities priešgaisrinės gelbėjimo valdybos Lazdijų priešgaisrinės gelbėjimo tarnybos vadovu organizuojant savanorių ugniagesių veiklą ir jų apmokymus;

12.6. bendradarbiauja su Lazdijų rajono savivaldybės teritorijoje įsteigtomis savanorių ugniagesių įstaigomis ir organizacijomis;

12.7. patikėjimo teise valdo, naudoja ir disponuoja turtu;

12.8. ruošia pasiūlymus Lazdijų rajono savivaldybės tarybai dėl iš savivaldybės biudžeto lėšų išlaikomų ugniagesių komandų steigimo, reorganizavimo ir likvidavimo;

12.9. vykdo kitas Lazdijų rajono savivaldybės tarybos pavestas funkcijas, neviršijančias Tarnybos kompetencijos;

12.10. teikia būtinas paslaugas žmonėms, įmonėms, įstaigoms ir organizacijoms avarijų, katastrofų ir stichinių nelaimių atvejais;

12.11. gaisrų gesinimo ir žmonių bei turto gelbėjimo darbų metu teisės aktų nustatyta tvarka teikia gyventojams pirmąją medicinos pagalbą;

12.12. vykdo savanorių ugniagesių veiklos organizatoriaus ir koordinatoriaus funkcijas.

13. Tarnyba gali užsiimti kita įstatymų nedraudžiama veikla, kuri neatsiejama nuo jos veiklos tikslų.

14. Jei veiklai, numatytai šiuose nuostatuose, teisės aktų nustatyta tvarka reikalinga licencija (leidimas), tokią licenciją (leidimą) Tarnyba privalo turėti.

III. TARNYBOS TEISĖS IR PAREIGOS

15. Tarnyba gali turėti ir įgyti tokių civilinių teisių ir pareigų, kurios neprieštarauja įstatymams, šiems nuostatams ir veiklos tikslams.

16. Vykdydama veiklą, Tarnyba turi teisę:

16.1. sudaryti sandorius, įsigyti trumpalaikį ir ilgalaikį turtą, jį valdyti, naudoti ir disponuoti juo teisės aktų ir šių nuostatų nustatyta tvarka;

16.2. teikti mokamas paslaugas, kurių kainas ir tarifus tvirtina Lazdijų rajono savivaldybės taryba;

16.3. plėtoti bendradarbiavimo ryšius su Lietuvos ir užsienio valstybių partneriais;

16.4. teisės aktų nustatyta tvarka gauti paramą;

16.5. įgyti ir turėti kitas įstatymams, šiems nuostatams ir kitiems teisės aktams neprieštaraujančias teises bei pareigas.

17. Tarnyba, įgyvendindama jai pavestas funkcijas, privalo:

17.1. vykdyti šiuose nuostatuose nurodytą veiklą;

17.2. teisės aktų nustatyta tvarka teikti Juridinių asmenų registro tvarkytojui duomenis apie Tarnybą;

17.3. vykdyti įsipareigojimus pagal sudarytas sutartis;

17.4. teikti Lazdijų rajono savivaldybės tarybai ir kitoms įstatymuose numatytoms institucijoms savo veiklos ir kitas ataskaitas;

17.5. garantuoti Tarnybos finansinių ir statistinių ataskaitų pateikimą ir ataskaitų teisingumą;

17.6. valstybės ir Lazdijų rajono savivaldybės biudžeto lėšas, skirtas Tarnybai, naudoti tik šiuose nuostatuose nurodytiems tikslams įgyvendinti;

17.7. vykdyti kitas įstatymų, savininko teises ir pareigas įgyvendinančios institucijos nustatytas ar kitaip įgytas pareigas.

IV. SAVININKO TEISES IR PAREIGAS ĮGYVENDINANČIOS INSTITUCIJOS KOMPETENCIJA

18. Savininko teises ir pareigas įgyvendinančios institucijos – Lazdijų rajono savivaldybės tarybos kompetencija:

18.1. tvirtina ir keičia Tarnybos nuostatus;

18.2. priima sprendimą dėl Tarnybos buveinės pakeitimo;

18.3. analizuoja ir kontroliuoja Tarnybos veiklą;

18.4. koordinuoja Tarnybos dalyvavimą valstybės ir Lazdijų rajono savivaldybės programose;

18.5. tvirtina didžiausią leistiną darbuotojų, dirbančių Tarnyboje pagal darbo sutartis, pareigybių skaičių;

18.6. nustato Tarnybos teikiamų mokamų paslaugų kainas ir tarifus;

18.7. tvirtina Tarnybos ir jos viršininko pateiktas veiklos ir kitas ataskaitas, jei tokių ataskaitų tvirtinimas numatytas Lietuvos Respublikos norminiuose aktuose ar kituose teisės aktuose;

18.8. priima sprendimus dėl Tarnybos reorganizavimo, pertvarkymo, reorganizavimo ir pertvarkymo sąlygų tvirtinimo;

18.9. priima sprendimą likviduoti Tarnybą ar atšaukti jos likvidavimą;

18.10. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

18.11. priima sprendimą dėl biudžetinės įstaigos filialo steigimo ir jo veiklos nutraukimo;

18.12. sprendžia kitus Lietuvos Respublikos vietos savivaldos, Lietuvos Respublikos biudžetinių įstaigų, kituose įstatymuose ir šiuose nuostatuose Tarnybos savininko teises ir pareigas įgyvendinančios institucijos kompetencijai priskirtus klausimus.

19. Savininko teises ir pareigas įgyvendinančios institucijos sprendimai turi būti įforminami raštu.

V. VALDYMO ORGANŲ SUDARYMO TVARKA, KOMPETENCIJA, FUNKCIJOS IR ATSAKOMYBĖ

20. Tarnybos kolegialūs valdymo organai nesudaromi. Tarnybos viršininkas yra vienasmenis biudžetinės įstaigos vadovas.

21. Tarnybos finansinį, ūkinį ir materialinį aptarnavimą atlieka administracija. Tarnybai vadovauja viršininkas. Tarnybos viršininką, vadovaudamasis Lietuvos Respublikos teisės aktų nustatyta tvarka, skiria į pareigas ir atleidžia iš jų Lazdijų rajono savivaldybės meras.

22. Lazdijų rajono savivaldybės meras Lietuvos Respublikos darbo kodekso ir kitų teisės aktų nustatyta tvarka įgyvendina kitas funkcijas, susijusias su Tarnybos viršininko darbo santykiais. Tarnybos viršininkas tiesiogiai yra pavaldus ir atskaitingas Lazdijų rajono savivaldybės merui. Su Tarnybos viršininku sudaroma visiškos materialinės atsakomybės sutartis.

23. Tarnybos viršininko pareigos:

23.1. organizuoti Tarnybos darbą, kad būtų įgyvendinami Tarnybos tikslai ir atliekamos nustatytos funkcijos;

23.2. užtikrinti, kad būtų laikomasi įstatymų, kitų teisės aktų ir šių Tarnybos nuostatų;

23.3. teisės aktų nustatyta tvarka priimti ir atleisti Tarnybos darbuotojus, neviršijant Tarnybos savininko teises ir pareigas įgyvendinančios institucijos patvirtintų darbo užmokesčiui lėšų, nustatyti darbuotojams atlyginimus, skirti darbuotojams drausmines nuobaudas ir paskatinimus;

23.4. steigti ir naikinti pareigybes, neviršijant Tarnybos savininko teises ir pareigas įgyvendinančios institucijos nustatyto didžiausio leistino darbuotojų, dirbančių Tarnyboje pagal darbo sutartis, pareigybių skaičiaus;

23.5. tvirtinti Tarnybos struktūrą ir pareigybių sąrašą, neviršijant nustatyto didžiausio leistino pareigybių skaičiaus;

23.6. tvirtinti Tarnybos darbo reglamentą, Tarnybos struktūrinių padalinių nuostatus ir darbuotojų pareigybių aprašymus;

23.7. už savo veiklą atsiskaityti Lazdijų rajono savivaldybės tarybai teisės aktų nustatyta tvarka ir terminais;

23.8. teisės aktų nustatyta tvarka atstovauti Tarnybai valstybės institucijose, teisme bei santykiuose su įstaigomis, organizacijomis ir kitais juridiniais bei fiziniais asmenimis;

23.9. leisti įsakymus ir įsakymais patvirtintus kitus Tarnybos veiklą reglamentuojančius teisės aktus, privalomus visiems Tarnybos darbuotojams;

23.10. dalyvauti Lazdijų rajono savivaldybės administracijos direktoriaus sudaryto ekstremalių situacijų operacijų centro veikloje,

23.11. dalyvauti Lazdijų rajono savivaldybėje organizuojamose priešgaisrinės ir civilinės saugos mokymuose;

23.12. rūpintis Tarnybos darbuotojų kvalifikacijos kėlimu;

23.13. pagal kompetenciją vykdyti gaisrų prevenciją, dalyvauti susitikimuose su gyventojais, organizuoti mokiniams pažintines ekskursijas į ugniagesių komandas, mokyti mokinius ir gyventojus kaip elgtis kilus gaisrui, platinti informaciją gaisrinės saugos klausimais, su Alytaus apskrities priešgaisrinės gelbėjimo valdybos Lazdijų priešgaisrinės gelbėjimo tarnybos pareigūnais dalyvauti organizuojamose gyventojų švietimo priešgaisrinės saugos klausimais programose ir reiduose vykdant prevencines akcijas;

23.14. skatinti gyventojus dalyvauti savanorių ugniagesių veikloje;

23.15. garantuoti, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

23.16. užtikrinti racionalų ir taupų lėšų bei turto naudojimą, veiksmingą Tarnybos vidaus kontrolės sistemos sukūrimą, jos veikimą ir tobulinimą;

23.17. tvirtinti Tarnybos išlaidų sąmatą, neviršijant Tarnybos savininko teises ir pareigas įgyvendinančios institucijos patvirtintų bendrųjų asignavimų;

23.18. užtikrinti, kad Tarnybos veikloje būtų laikomasi Lietuvos Respublikos įstatymų, vykdomi Lietuvos Respublikos Vyriausybės nutarimai ir kiti teisės aktai;

23.19. teikti pasiūlymus Tarnybos savininko teises ir pareigas įgyvendinančios institucijai dėl ugniagesių komandų materialinio ir techninio aprūpinimo, priešgaisrinės paskirties pastatų ir statinių statybos bei remonto, gaisrinių automobilių įrangos aptarnavimo, įsigijimo ir remonto;

23.20. analizuoti ugniagesių komandų veiklą ir rengti priemones jai tobulinti;

23.21. organizuoti ir atsakyti už Tarnybos darbuotojų ir technikos nuolatinę parengtį ugniagesių komandose;

23.22. kontroliuoti, o ekstremalių situacijų atvejais, iki atvyks Alytaus apskrities priešgaisrinės gelbėjimo valdybos Lazdijų priešgaisrinės gelbėjimo tarnybos pareigūnai, vadovauti gaisrų ir gelbėjimo darbų vykdymui;

23.23. kontroliuoti priešgaisrinių vandens šaltinių ir privažiavimo prie jų būklę, apie rezultatus informuoti Lazdijų rajono savivaldybės administracijos direktorių ir Alytaus apskrities priešgaisrinės gelbėjimo valdybos Lazdijų priešgaisrinės gelbėjimo tarnybos vadovą, nurodant institucijas, pagal kompetenciją privalančias imtis priemonių dėl pažeidimų pašalinimo;

23.24. teisės aktų nustatyta tvarka vykyti kitas jo kompetencijai priskirtas funkcijas.

24. Gesinant gaisrus bei atliekant pirminius gelbėjimo darbus, Tarnybos viršininkas vykdo Alytaus apskrities priešgaisrinės gelbėjimo valdybos Lazdijų priešgaisrinės gelbėjimo tarnybos pareigūno, vadovaujančio gaisrų gesinimui ir gelbėjimo darbų vykdymui, nurodymus.

25. Tarnybos viršininkas atsako:

25.1. už Tarnybos veiklos rezultatus;

25.2. už duomenų ir dokumentų pateikimą Juridinių asmenų registrui;

25.3. už tinkamą Tarnybos tikslų ir uždavinių įgyvendinimą, finansinę veiklą, tinkamą turto valdymą, naudojimą bei disponavimą juo, materialinės bazės kūrimą ir tausojimą, darbo drausmę ir kitų jo kompetencijai priskirtų funkcijų tinkamą vykdymą.

VI. DARBUOTOJŲ PRIĖMIMO Į DARBĄ TVARKA

26. Tarnybos darbuotojus įstatymų ir kitų teisės aktų nustatyta tvarka į darbą priima ir iš pareigų atleidžia Tarnybos viršininkas. Tarnybos darbuotojų darbo santykius reglamentuoja Lietuvos Respublikos darbo kodeksas ir kiti teisės aktai.

VII. DARBO APMOKĖJIMO TVARKA

27. Tarnybos darbuotojų darbo apmokėjimas nustatomas vadovaujantis Lietuvos Respublikos darbo kodekso ir kitų teisės aktų nustatyta tvarka.

VIII. TURTAS IR LĖŠOS, JŲ PANAUDOJIMO TVARKA

28. Lėšų šaltiniai:

28.1. valstybės ir Lazdijų rajono savivaldybės biudžeto asignavimai;

28.2. lėšos, gautos įstatymų ir kitų teisės aktų nustatyta tvarka dalyvaujant valstybės ir savivaldybių skelbiamose programose ir projektuose;

28.3. lėšos, gautos kaip parama;

28.4. pajamos už Tarnybos teikiamas mokamas paslaugas;

28.5. kitos teisėtai gautos lėšos.

29. Lėšos naudojamos teisės aktų nustatyta tvarka. Finansinės operacijos ir buhalterinė apskaita atliekama vadovaujantis įstatymais, Lietuvos Respublikos Vyriausybės nutarimais ir kitais teisės aktais.

30. Tarnybos lėšas, gautas kaip paramą, Tarnyba naudoja paramos teikėjo nurodymu nuostatuose numatytai veiklai. Paramos lėšos laikomos atskiroje lėšų sąskaitoje.

31. Tarnyba įstatymų ir kitų teisės aktų nustatyta tvarka valdo, naudojasi ir disponuoja valstybei bei Lazdijų rajono savivaldybei priklausančiu ilgalaikiu ir trumpalaikiu turtu, perduotu Tarnybai patikėjimo teise, bei kitu, įstatymų nustatyta tvarka įgytu ar perduotu kitais pagrindais, turtu.

IX. FINANSINĖS VEIKLOS KONTROLĖ

32. Tarnybos finansinės veiklos kontrolę atlieka valstybinės ir Lazdijų rajono savivaldybės kontrolės institucijos.

X. NUOSTATŲ KEITIMO IR PAPILDYMO TVARKA

33. Teisę keisti ir papildyti nuostatus turi savininko teises ir pareigas įgyvendinanti institucija.

34. Nuostatų pakeitimai ir papildymai įsigalioja nuo jų įregistravimo Juridinių asmenų registre įstatymų nustatyta tvarka.

35. Visi kiti šiuose nuostatuose neaptarti Tarnybos veiklos klausimai sprendžiami vadovaujantis Lietuvos Respublikos įstatymais bei kitais teisės aktais.

XI. INFORMACIJOS VIEŠINIMAS

36. Tarnyba turi interneto svetainę, atitinkančią teisės aktų nustatytus reikalavimus, kurioje Lietuvos Respublikos norminių teisės aktų nustatyta tvarka viešai skelbiama informacija apie Tarnybos veiklą. Interneto svetainės adresas http://www.lazdijurspt.lt. Jei šie nuostatai ar Lietuvos Respublikos teisės aktai numato atitinkamą informaciją skelbti respublikinėje spaudoje, tokia informacija skelbiama pagal viešųjų pirkimų procedūras parinktame respublikiniame leidinyje, jei šie nuostatai ar Lietuvos Respublikos teisės aktai numato atitinkamą informaciją skelbti vietinėje spaudoje, tokia informacija skelbiama pagal viešųjų pirkimų procedūras parinktame vietinės spaudos leidinyje.

______________________